Talle vas oor dwelms in Pta-middestadPolisiebeamptes in die Pretoriase middestad. (Foto: ANA) Meer as 20 mense is vandeesweek in die Pretoriase middestad in hegtenis geneem vir die smous en misbruik van dwelms. Kapt. Augustinah Selepe, woordvoerder van die polisie, het gesê polisiebeamptes van die plaaslike misdaadsvoorkomingseenheid het oor die afgelope paar dae klopjagte in berugte gebiede in en om die middestad, waaronder Marabastad, Brownstraat en die brug oor Dr. Savage‑straat, uitgevoer om dwelmmisbruik en misdaad in dié deel van stad te beveg. Die klopjagte is by wyse van stop-en-ry-patrollies in die vroeë oggendure van Woensdag en Donderdag uitgevoer. Volgens Selepe is 21 verdagtes, tussen die ouderdomme van 22 en 25 jaar oud, gedurende dié klopjagte in hegtenis geneem vir die besit van dwelms. “Dwelmverwante misdade, insluitende roof, sakkerollers en diefstal uit motorvoertuie is algemeen,” het Selepe gesê. “Dit weerspieël egter nie ’n algemene toename in misdaad in die middestad van Pretoria nie, aangesien misdaad oor die algemeen onlangs ’n afname getoon het,” het sy verduidelik. Dwelmmisbruik kom egter algemeen in die middestad voor met dwelmhandelaars wat handel dryf by die Ultramar-gebou wat regoorkant die Pretoriase middestad se polisiestasie geleë is.